Gaan kyk na die karavaan ongelukke op facebook. In facebook gaan na SleepSaam en blaai af toe jy die video sien.
Vandag net voor mens Witbank kry op pad Nelspruit toe kry ons goeie reen en ek kry 'n CX5/Fleetline wat selfs in die reen teen 120 sleep. Dalk 'n ongeluk wat wag om te gebeur. Dis net 'n kwessie van waar.
My lewe lank sleep ek net teen 100kpu. Ek moet nou bieg vandat die ouderdom sy merk gemaak het is selfs 100 kpu vir my te vinnig. Kry ons nou eers regtig verstand of raak mens maar so as die ouderdom kom.........oorversigtig. En dan kom gooi daardie blink karre nog ligte agter jou ook,want die pad behoort mos aan hulle.
Wat ek nie met die fotos kan vestaan is dat die wa op die passasiers kant agter sleg beskadig is. Hoe is dit moontlik?
Hennie dalk is dit 'n dubbelbaan en het die karavaan in die regterbaan gery. Dalk was die "treffer" besig met 'n foon-boodskap en het te laat uitgeswaai.
Die foto's is geneem terwyl die karavaan op sy sy lê en daarna nadat dit weer opgetel is. Lyk my dis die "treffer" se kar langsaan, met sy regter-kant ingesmêsh.
Dit lyk my die ongeluk was in die aand. 'n Tru-kamera met n 170 grade hoek op die karavaan sou uitgewys het dat die kar nog nie heeltemal verbygesteek is nie.
Ek sou dink op daai smal pad dat daar dalk oor die rand gery is en dan die terugruk om in die pad te kom. Dit is nogal 'n pad wat mens moet stadig ry. Mens sal seker nie kan bepaal wat het dit getref dat daar skade aan die agterkant is nie.
Feit is mens moet maar ekstra versigtig wees as jy jou wa sleep. Van ons doen dit al so lank dat jy in 'n gemak zone verval het. Ja ons sleep dalk 'n stadiger spoed as wat jy normaal sou ry..................... maar is dit genoeg. Ons moet maar oopkop bly en enige iets verwag.
Eina......... Hierdie bestuurder het regtig nie gedink wat hy doen toe hy onder deur daai brug wou ry nie.
Toe ek in 1970 die eerste keer karavaan gehak het was die karavaan swaarder as my voertuig - 'n 1600 cc Peugeot 404. 'n Kanniedood kar wat destyds die Oos Afrika Safari gewen het, en moedig aan die karavaan gebeur het.
In 1973 het 'n vriend van my sy karavaan van die Kaap af Kruger Wildtuin to gesleep met 'n Holden. 'n Lekker fris 4100 masjien, maar o wee, 'n twee spoed outomatiese ratkas. Ja, jy het reg gelees, 'n twee spoed ratkas. Low en top.
Deesdae sleep ek met cruise control. Ek maak die spoed op 100 vas, en vergeet daarvan. As ek dit nie doen nie ry ek na 'n rukkie teen 'n uiters onverskillige spoed omdat die kombinasie so gemaklik en stabiel sleep dat jy omtrent nooit kan agterkom dat jy sleep nie, buiten as die ratkas terug skakel teen 'n bult om die spoed te handhaaf.
Ek vermoed dit is hier waar die probleem lê met karavaan ongelukke. Mense vergeet vir 'n oomblik of twee dat daar 'n karavaan agter is, en dit is in daardie breukdeel wanneer die fout kom.
Hoeveel karavaan slepers het al 'n noodstop van 100 kpu af gedoen? Nogal 'n heel anderse ervaring. Gaan doen dit nou op 'n draai, en ewe skielik besef jy wat spoed doen. Ek wonder waarom padtoets noodstoppe met karavane altyd op reguit paaie gedoen word. Seker maar omdat die tydskrif rubriekskrywer graag die karavaan heel terug wil besorg.
Na vyftig jaar van karavaan sleep is dit my oorwoë mening dat karavaan ongelukke, met 'n paar uitsonderings, of a.g.v. ontoepaslike spoed of ontoepaslike gewigsverspreiding veroorsaak word, en albei kan sonder moeite voorkom word. Al wat dit vra is 'n paar ekstra minute van jou tyd.
Ek kan deels saamstem oor die rede tot ongelukkie maar ongelukkig is die verwysings wat die Holden aan betref volgens my foutief. Meer spesifiek die ratkas.
Danie, my korttermyn geheue is moertoe, maar ek onthou darem nogal so hier en daar iets uit die voortyd. Ek is onseker oor die engin grootte van die Holden. Ek weet nie wanneer GM se 4.1's verskyn het nie, maar hier is 'n ietsie vanuit Oom Google.
Kan jy jou nou voorstel- 'n tweespoedratkas! Ek het geding teen 1967 het dit lankal verdwyn. Enige idee wat die voertuig se krag en wringkrag was?
Nul tot 100 k/u het seker in eerste rat geskied. Verbasende versnelling vir 'n groot voertuig met 'n redelik swak masjien (volgens vandag se standaarde) en so min ratte.
Ek het 'n maat op universiteit gehad, in die laat sestiger jare, met 'n Studebaker. Ek kan nie die model onthou nie, maar dis van die latere lelike boksvormiges gewees, waarskynlik 'n Lark. Hy het laat in die nag in 'n Hillbrow straat versnel van nul tot 60mpu sonder om oor te skakel na tweede, (hy het 'n driespoed handratkas gehad) maar die 'overdrive' het wel ingeskop. Tot op daardie spoed het hy jou vasgedruk teen die sitplek. Ek wonder hoe daardie ou karre se sleepvermoë sal vergelyk met vandag se bakkies en SUV's. Ek glo sy kraglewering was seker nie veel verskillende van die genoemde Holden s'n nie.
Ek het toevallig leer bestuur met 'n Impala V8 en dit het ook die Powerglide ratkas ingehad. Ja dit was 2 spoed maar ook 'n overdrive rat. Soos ook genoem het jy hierdie kar ook aan die buffer opgedomkrag.
Iets wat ek min deur die jare gesien was bv die Chev Fleetside bakkie wat bv 2 olieproppe gehad het. Een elke kant v d V6 enjin. Dis die bakkie waarmee ek op pa se skoot geleer om die ding in die pad te hou.
Ek het 'n 1973 Ford Fairlane 500 V8 5,7 liter met 'n 3 spoed outomatiese ratkas gehad. Het hom ook aan die "bumper" op gedomkrag.
Gevaarlike karre daardie. Ek dink nie een van hulle sal vandag 'n enkele ster vir veiligheid kry nie. Die remme was power en die padhouvermoë pateties. Hulle het egter gevoel of jy sweef, so sag het hulle gery. Ons ouers was voorwaar dapper mense om met daardie tenks tot 100 myl per uur Durban toe te ry, en dit nie eers op 'n goeie snelweg nie.
Interessant die syfers wat Kanneman gee. 'n Hele aantal 2 liter enjins ontwikkel vandag meer as die reuse V8 masjiene en teen 'n baie laer verbruik. Ek onthou nog hoe mense gespog het as hulle voertuie honderd duisend myl, dit is 160 duisend kilos bereik het, vandag doen enige kar dit maklik. Afstandmeters was net instaat om 100 duisend myl te meet, dan het dit weer teruggegaan na nul. Dit is seker om koste te bespaar maar waarskynlik ook omdat die vervaardigers nie verwag het hulle sou juis meer as dit doen nie. Ek praat eintlik van die vroeëre voertuie, die net na die tweede wêreld-oorlog wat nog volop op ons paaie was toe ek, soos hulle sê, my verstand begin kry het. Die karre van die sewentiger jare se kwaliteit was waarskynlik al heelwat beter. My Fiat 125S van die sewentiger jare van 1600CC het al 75 Kw ontwikkel, skywe aan alvier wiele gehad en het met puik padhouvermoë gespog. En hy het die baie populêre Valiants, eintlik 'n Plymouth, in sy dinges in geloop.